
היו"ר דוד טל:			אני מתכבד לפתוח את ישיבת ועדת העבודה, 
 				הרווחה והבריאות שדנה בתקנות עובדים זרים (איסור העסקה שלא כדין) (שיעור ניכויים בעד ביטוח רפואי) (שיעור ניכויים בעד מגורים הולמים).

אני מקדם בברכה את כל הנוכחים כאן.

אני מקווה שיהיה לנו מושב רגוע, מהנה ופורה.

ליאורה עופרי:			אני אתן רקע לדברים.

היו"ר דוד טל:			בקיצור משום שאני סבור שכולנו יודעים במה 
 				מדובר ונתמקד במחלוקות שיש, אם יש, בין הגופים השונים.

ליאורה עופרי:			חוק עובדים זרים קובע את חובת המעביד 
 				להסדיר לעובד הזר סל שירותים. ב17- באפריל נקבע צו שאושר כאן בוועדה ובצו זה נקבע סל השירותים והוא אמור להיכנס לתוקף בעוד יומיים.

על שר העבודה הוטלה החובה לקבוע את השיעור המרבי שהמעביד יהיה רשאי לנכות משכרו של העובד הזר. אלה התקנות שלפנינו יחד עם התקנות בקשר לשיעור ניכויים בעד מגורים הולמים שמצאנו לנכון לעשות בהן חפיפה.

היו"ר דוד טל:			אני רוצה להסב את תשומת לבך, ותעבירי זאת 
 				לממונים עליך, שאם יש תקנות מסוג זה שתחולתן בעוד יומיים, הן היו צריכות להגיע לכאן לפני כן כי תארי לך שהיום לא אאשר את תחולת תקנות אלה ואז תהיו במצב מאוד מאוד מביך. מאידך, נוצר מצב בו אני אצטרך לשבת לדון בתקנות הללו כשהחרב מתהפכת מעל ראשי ואני מרגיש שאני כבול ואני מוכרח. אני מבקש להסב את תשומת לבם של הגורמים הרלוונטים שלדברים מהסוג הזה  נדרש זמן מספיק לדון ולראות.

ליאורה עופרי:			אנחנו ניסינו להיות בסדר והיינו אמורים לקבל 
 				נתונים ממשרד האוצר ושלא באשמתו לא קיבלנו אותם. היינו זקוקים לנתונים אלה כדי לקבל איזושהי הערכה מה חברות ביטוח אמורות לגבות עבור אותו סל שירותים. ניתנה חצי שנה מרגע שנולד הצו שקבע את אותו סל שירותים חדש שחברות הביטוח היו צריכות לתת איזושהי הצעה לאותה פרמיה חודשית שמעביד אמור לשלם בגין אותו סל שנקבע. היו אינדיקציות ולא יכולנו לשים את האצבע על העניין הזה ולכן הנושא התעכב עד שהגענו לכאן בדקה ה90-.

אני אעבור לתמצית התקנות ואומר מה הן קובעות. קודם כל הן קובעות את האלמנט של השיעור המרבי שרשאי מעביד לנכות מהשכר של העובד הזר. כאן קיימנו הבחנה בין עובד זר בסיעוד לבין עובד זר שאינו עובד בסיעוד.

לגבי עובד זר שאינו עובד בסיעוד, לא יעלה השיעור המרבי על שליש מהסכום שהמעביד מוציא או שהתחייב להוציא. לגבי עובד בסיעוד לא יעלה השיעור המרבי על מחצית הסכום שהמעביד הוציא או שהתחייב להוציא.

הדבר השני זה אלמנט סך הניכויים המותרים הן בקשר לדמי ביטוח רפואי והן בקשר למגורים הולמים ביחד. בנוגע לכך נקבע כי הם לא יעלו על 25 אחוז משכרו החודשי של העובד הזר, כמו שקובע סעיף 25(א)(6) לחוק הגנת השכר.

היו"ר דוד טל:			את רואה הבחנה בין עובד זר שהוא עובד סיעוד 
 				לבין עובד זר שאינו עובד סיעוד. מה קורה לגבי עובד זר שמועסק בשמירה?

אפרים כהן:			לא קיים.

היו"ר דוד טל:			מה לגבי עובד זר בניקיון או בחקלאות?

אפרים כהן:			בחוק קיים חקלאות, בנייה, תעשייה ועובדים 
 				סיעודיים. זו הקבוצה שעל-פי חוק מקבלת היתר לעבודה בישראל.

ליאורה עופרי:			האלמנט האחרון הוא נושא של מסירת מידע 
 				כשהכוונה לחייב את המעביד לצרף לחוזה העבודה העתק מפוליסת הביטוח שהסדיר עבורו.

עד כאן. אלה תמצית התקנות.

בהתאם אנחנו תיקנו את תקנות ניכוי בעד מגורים.

היו"ר דוד טל:			את יכולה להסביר לי מה הרציונאל מאחרי זה 
 				שלגבי עובד זר שאינו עובד סיעוד מדובר בשליש 
מהסכום ולגבי עובד סיעוד  מדובר במחצית מהסכום? למה מתקיימת ההבחנה הזאת?

ליאורה עופרי:			זה עניין של מדיניות המשרד.

היו"ר דוד טל:			אני מבין יש מחלוקת.

ליאורה עופרי:			כן. עובד סיעודי מתגורר אצל המעביד שלו, 
 				מספקים לו אוכל ומשקאות, אין לו הוצאות רבות כמו שיש לעובד אחר שבסך הכל עובד מספר שעות ואז הוא חייב לכלכל את עצמו ולדאוג למגורים.

היו"ר דוד טל:			אנחנו מדברים כאן על כל מיני שירותים שהוא 
 				מקבל מהמעביד שלו? בסופו של דבר אנחנו מדברים בבריאותו של האדם.

ליאורה עופרי:			חוק עובדים זרים בא בשורה התחתונה להגן על 
 				העובד הזר. אם אנחנו רוצים לתת יתרונות לשני 
העובדים הזרים, אנחנו מסתכלים על ההוצאות שלהם ואנחנו רוצים לעשות איזשהו שוויון ביניהם. העובד הזר הסיעודי מתגורר בבית המשפחה וההוצאות שלו הרבה יותר קטנות. לעומת זאת עובד אחר, ההוצאות שלו הרבה יותר גדולות משום שהוא חייב לכלכל את עצמו. לכן אנחנו ממליצים ליצור כאן איזשהו איזון ביניהם.

היו"ר דוד טל:			אחר-כך נשמע את הדעה האחרת.

ליאורה עופרי:			לגבי תיקון תקנות ניכוי בעד מגורים. בתקנות 
 				החדשות האלה הגדרנו עובד בסיעוד כעובד זר המועסק בידי יחיד למתן טיפול סיעודי. המונח בתקנות ניגוד עניינים הוא יותר קצר ומצאנו לנכון להרחיב אותו כפי עשינו בתקנות החדשות. העובד היה מוגדר כ"עובד זר המועסק בידי יחיד". בתקנות החדשות שלנו הוספנו "במתן טיפול סיעודי" ולכן מצאנו לנכון להוסיף את אותו תיקון גם להגדרה הזאת.

עדי לקסר:			יש למשל עובדים זרים שמועסקים בטיפול 
 				בשלישייה ברשיון והשאלה אם העובד הוא עובד סיעודי.

שי סומך:			כן. יחיד זה להבדיל מתאגיד. זה להבדיל מחברת 
 				כוח אדם. זו המשמעות של יחיד.

משה טראויג:			יש הבדל במעסיק בשני אלמנטים – יחיד ותאגיד 
 				ולא חשוב אם הוא ציבורי או לא ציבורי. יחיד, הוא יכול להיות בעל עשירייה, אבל המעסיק שלו היא לא העשירייה אלא היחיד.

ליאורה עופרי:			התיקון בתקנות ניכוי בעד מגורים הולמים, מצאנו 
 				לנכון בתקנה 5 להוסיף תוספת.

היו"ר דוד טל:			עד תקנה 5 אין שום שינויים?

ליאורה עופרי:			לא. אין שינויים. אנחנו בסך הכל עושים חפיפה 
 				ולכן בתקנה 5 בתקנות לניכויים בעד מגורים הולמים אנחנו מוסיפים את סך כל הניכויים גם לפי תקנות מגורים הולמים וגם לפי תקנות ניכוי בעד דמי ביטוח רפואי כאשר שתיהן לא תעבורנה את הרף של ה25- אחוזים שמותר לנכות. זאת אומרת, גם דמי ביטוח רפואי יהיו בתוך ה25- אחוזים המותרים ולא מעבר לכך.

ג'ודי  וסרמן:			זה בניכוי מקסימלי של 25 אחוזים ואחר-כך 
 				הכניסו לאותו ניכוי של 25 אחוזים מקסימליים גם את המגורים ההולמים. עכשיו מכניסים גם את הבריאות. השאלה אם זה סביר והגיוני שכל שלושת הניכויים – גם אם זה ניכוי אחד, גם אם זה שניים וגם אם זה שלושה – עדיין אנחנו נשארים במסגרת אותו ניכוי של מקסימום 25 אחוזים ואולי יש מקום להעלות את זה.

ליאורה עופרי:			חוק הגנת השכר קובע עד 25 אחוזים ואלה הם 
 				ניכויים כשהעובד נתן אישור לכך שאת אותו חוב ישלם עבורו המעביד.

ג'ודי וסרמן:			מה קורה לגבי עובד שנתן אישור למעביד שלו לפני 
 				התקנות האלה - בתקנות הקודמות למגורים הולמים – לנכות 25 אחוז משכרו על-פי חוק הגנת השכר? אז נכנסו לתוקף התקנות של המגורים ההולמים ועכשיו כנראה ייכנסו לתוקף התקנות של ניכוי דמי ביטוח בריאות. מה קורה לגבי המעביד לגבי הניכויים האלה? זה אומר שאי-אפשר יהיה לנכות.

ליאורה עופרי:			אי-אפשר לנכות. נכון.

ג'ודי וסרמן:			זה אומר שהמעביד יצטרך לשאת בהוצאות.

ליאורה עופרי:			בהחלט.

ג'ודי וסרמן:			אתם לא חושבים שיש מקום לשנות.

ליאורה עופרי:			לא.

שי סומך:			 מסמנים את המצב הקיים. גם היום הם מנכים 
 				בתוך ה25- אחוזים את דמי הביטוח הרפואי וניכו מהשכר גם לפני תקנות מגורים הולמים. ביטוח רפואי ומגורים הולמים נוכו מתוך ה25- אחוזים.

איוב קרא:			מה כוללים ה25- אחוזים הללו?

ליאורה עופרי:			צריך לשאול את המעבידים מה הם מוציאים.

איוב קרא:			זה כולל הוצאות מעסיק בכלל?

ליאורה עופרי:			זה לכאורה איזשהו חוב שבגין אותו חוב מקבל 
 				העובד איזשהו שירות מהמעביד שלו.

איוב קרא:			מעבר לזה יש עוד הוצאות של המעסיק.

ליאורה עופרי:			יכול להיות, אבל אנחנו לא מתירים לו לנכות יותר 
 				מ25- אחוזים.

היו"ר דוד טל:			לאיזה הוצאות נוספות אתה מתכוון?

איוב קרא:			יש למשל את הביטוח הלאומי.

קריאה:				זה לא נכלל ב25- אחוזים.

איוב קרא:			אני רוצה להבהיר האם בזה מסיים העובד את כל 
 				ההוצאות שלו.

קריאה:				לכל היותר.

איוב קרא:			זאת אומרת, עובד יכול להגיע למצב שינכו לו עוד 
 				חמישה, עשרה או עשרים אחוזים.

היו"ר דוד טל:			מעבר ל25- אחוזים?

איוב קרא:			כן.

שי סומך:			אני יכול להבהיר. מעבר ל25- אחוזים אפשר 
 				לנכות ביטוח לאומי, אפשר לנכות מס הכנסה, אפשר לנכות למשל דמי טיפול ארגוני להסתדרות וכולי. יש כאן רשימה של דברים עבורם אפשר לנכות לכל עובד.

היו"ר דוד טל:			אני רוצה לחזור לסעיף 1 ו2- שם נאמר בין היתר 
 				"על שליש מהסכום שהוציא או שהתחייב להוציא". מה זאת אומרת התחייב להוציא? למה צריך להוסיף כאן את המלים האלה "שהתחייב להוציא"?

שי סומך:			סעיף ההסמכה בחוק עובדים זרים קובע ששר 
 				העבודה והרווחה יקבע את שיעור הניכוי של הסכום שהמעביד ינכה משכרו של העובד הזר וכתוב כאן סכום שהוציא או התחייב להוציא. זאת פשוט העתקה של סעיף הסמכות.

היו"ר דוד טל:			מה היה ההגיון שעמד מאחורי זה שכאן רשמו 
 				שהתחייב להוציא?

שי סומך:			זו הייתה העתקה. צריך לשאול מה ההגיון שהיה 
 				למחוקק הראשי שהכניס את זה. כנראה ההגיון היה שלפעמים המעסיק מוציא את ההוצאות לפני שחל החיוב. יכול להיות שיש חיוב רפואי מסוים בו הוא מחויב. אני כשלעצמי אין לי בעיה למחוק את זה. זה לא דבר שאני חושב שחייב להיות בתקנות.

ליאורה עופרי:			בהחלט יתכן מצב שהעובד נניח נפצע באיזשהו 
 				אירוע ואמור לקבל טיפול רפואי. המעסיק למעשה הוציא או מתחייב להוציא את אותו סכום ולכן הוא יהיה רשאי בעתיד לבוא לגבות ממנו את אותו סכום שהוא הוציא עליו קודם לכן. ההנחה שלי שזו אולי הייתה בזמנו המטרה.

מיכל פינצ'וק:			בנוגע לסעיף 2, שיעור הניכוי בעד דמי הביטוח 
 				הרפואי. לנו למעשה יש שתי בעיות עם הסעיף הזה כאשר בעיה אחת היא העובדה שהסכום עצמו, הסכום המקסימלי שאפשר יהיה בעצם לנכות מהשכר של העובד, אינו קבוע. הסכום הזה נשאר פרוץ בעוד שבנוסח המקורי שהועבר אלינו על-ידי משרד העבודה והרווחה היה קבוע סכום מסוים שהוא הסכום המקסימלי.

היו"ר דוד טל:			מה היה הסכום? היה שיעור או סכום?

ליאורה עופרי:			בנוסח שאני שלחתי היה שליש.

מיכל פינצ'וק:			היו תקנות עם נוסח שנשלחו אלי והנוסח הזה 
 				שונה. הרציונאל היה, ככה אנחנו הבנו את זה, ברצון להבטיח שבסופו של דבר לא ישאירו את התחום הזה פרוץ אבל המצב היום בעצם משאיר את נושא הפוליסה ללא גבולות כאשר יכולה חברת הביטוח לקבוע פוליסה בכל סכום שהוא.

היו"ר דוד טל:			מה גבירתי מציעה?

מיכל פינצ'וק:			אני מציעה שיחזרו לנוסח המקורי שהועבר כנראה 
 				בטעות אלינו שבו נקבע סכום קבוע, 131 שקלים.

ליאורה עופרי:			הנקודה חשובה ונשקלה, אבל עם כל זאת הוחלט, 
 				נכון להיום לפחות, לקבוע את אותו שיעור ולא לנקוב בסכום מהסיבה הבאה. אנחנו בדקנו מול משרד האוצר מה הן הפרמיות שחברות הביטוח הוציאו בגין אותו סל שירותים והפרמיות נעות ממינימום, משיעור מינימום לשיעור מקסימום. אנחנו גם הבנו שלמעשה מרגע שסל השירותים הזה יתחיל לפעול תהיה התכנסות של אותם מחירים והפערים מאוד יצטמצמו. אני מנועה מלומר כאן סכומים, אבל אני יודעת שגם אושר תעריף מקסימלי.

אנחנו לא רצינו לנקוב סכום מהסיבה הפשוטה כי לכאורה לפי אותן פרמיות אנחנו אמורים לקחת את הממוצע כאשר דברים ישתנו בעוד חצי שנה מרגע שתהיה התכנסות של מחירים, בעוד שנה ואפילו בעוד שנתיים ובעוד שלוש שנים.

אם למשל חברה נתנה איזושהי הצעה של עשרה דולר וחברה אחרת נתנה הצעה של מאה דולר, ואם אני היום אקח ואקבע את הערך של שליש ומחצית מבחינת הסכום הנקוב, אני לא אהיה הוגנת כלפי העובד הזר משום שהפרמיות עשויות להשתנות ואפילו לרדת מתחת לממוצע.  בעוד שנה-שנתיים או שלוש יהיה עוד שינוי מהסיבה הפשוטה שאז יהיה לחברות הביטוח ניסיון תביעות ואז הפרמיות תשתנינה ואולי אפילו יעלו.

היה ברור מבחינתנו שנכון לעכשיו ראוי לקבוע שליש ומחצית וזה יהיה בהתאם לאותו שיעור, שליש ממחצית. אנחנו מצאנו לנכון להמתין עם זה ולא לקבוע. כאן יש אי-ודאות בשוק לגבי אותן פרמיות וזה משהו שעשוי להשתנות. לבוא ולקבוע הסדר בחקיקה המבוסס על אי-ודאות, זה לא נראה לי.

אני הייתי אומרת לאשר את התקנות לפרק זמן של שנה לפחות.

היו"ר דוד טל:			אם כן, היום בעוד שנה נקבל את העמדה של 
 				משרד העבודה והרווחה והיום בעוד שנה נשוב ונתכנס כאן.

תכף נשקול אם נאשר את התקנות הללו רק לשנה, או נקבע שהיום בעוד שנה תבואו לכאן לדיון כדי לראות מה טעון תיקון ואם צריך, נתקן.

משה טראויג:			ברשותכם אני רוצה לגעת בשני היבטים לעניין 
 				הצעת התקנות. קודם כל אני רוצה לומר שהתקנות האלה לפי דעתנו לא מכסות בעיות קיימות. אני לא יודע אם זה מתפקידו של השולחן הזה אבל היות שמדובר בחוק העסקת עובדים זרים, אני מוצא לנכון להעלות את זה כי אני לא מוצא תשובות, לא בחוק ולא בתקנות, לבעיות אמיתיות שבשטח.

היעדר תחרות לסל הבריאות. בעצם העובדה שהיום יוצאות התקנות האלה לשוק ואין קופות חולים וחברות ביטוח אלא מעטות בלבד, אולי שתיים, שמוכנות לתת מענה –  אני לא רוצה לומר מחירים גבוהים, אני לא רוצה לומר הפקעת מחירים, אני לא רוצה לומר שום דבר לגבי המחיר, אבל המחיר הוא יותר גבוה מכל מחיר של סל שירות ישראלי.

היו"ר דוד טל:			אתה מהתאחדות הקבלנים. אני יכול להכריח 
 				אותך למכור דירה לזוג צעיר רק בשמונים אלף דולר?

משה טראויג:			אני מדבר על המהות. הגברת דיברה על שליש וזה 
 				יכול להיות שליש מאיקס לא ידוע. חנה זוהר תבוא ותאמר שהיא לא יודעת מה זה שליש, היא לא יודעת מה מטילים על העובד, מה מטילים על המעביד, היא רוצה שהכל יהיה על העובד או שהכל יהיה על המעביד. קיים אותו נעלם על מי שיישא בעלות.

היום – ואני לא רוצה לנקוב כאן במספרים – זה במכפלות מעל השיעור הישראלי. עובד ישראלי משלם 4.8 אחוזים מס בריאות ולא יותר מתקרת ארבע פעמים שנה וקונה את סל הבריאות הזה, זה יותר זול. יש קונצנזוס שאנחנו צריכים להבטיח סל בריאות לעובד הזר ברמה שאנחנו מבטיחים לעובד הישראלי, לא פחות ולא יותר.

היו"ר דוד טל:			על זה כבר דיברנו בעבר ואמרנו שאי-אפשר –
 				וכאן לדעתי משרד העבודה עשה בנושא הזה צעד גדול – לעובד הזר את הסל שאנחנו נותנים לאזרח הישראלי הרגיל. יש דברים שאי-אפשר לתת לו. לכן אני לא מאמין שיהיה אזרח ישראלי שירצה לקנות סל כזה, מה גם שזה לא יכול להתבצע.

משה טראויג:			אני אומר הפוך. אני אומר שהוא משלם יותר עבור 
 				סל פחות. הוא משלם יותר ומקבל פחות שירותים.
הנושא השני. אין ספק שמדובר פה על מעסיק או חובת מעסיק לעובד באשרה. דהיינו, עובד שנכנס באופן חוקי ועוסק בישראל בעבודה על-פי אשרה חוקי.

היו"ר דוד טל:			אני חושב שמדובר כאן גם באנשים ששוהים כאן 
 				באופן לא חוקי.

משה טראויג:			אם אני מבטח את העובד החוקי אבל מחר הוא 
 				עזב אותי, מה הביטוח שלו?

ליאורה עופרי:			אין לו ביטוח.

משה טראויג:			אני מציג לכם בעיה מהחיים.  מה קורה אם אני 
 				רכשתי את הפוליסה, מחר בבוקר הוא עבר שלא ברשותי למעסיק אחר או לענף אחר?

היו"ר דוד טל:			המעסיק האחר ישלם עבורו.

משה טראויג:			אותו עובד מצא את עצמו עם אירוע והוא 
 				בבית-חולים כשהוא נטול ביטול. בית-החולים לא יקבל אותו? הוא יקבל אותו.

היו"ר דוד טל:			המעסיק השני צריך לשלם עבורו.  הוא מחויב 
 				בזה. יכולה להיות בעיה לעובד הזר ללא רשיון כי הוא לא רוצה להיחשף, אבל כאן נתנו לו את כל האפשרויות כדי שהוא לא יצטרך למסור פרטים כאלה ואחרים. אנחנו עמדנו על הנקודה הזו כדי שלא ייווצר מצב שעובד זר בלתי חוקי, מבחינה הומנית, שיזדקק לטיפול רפואי ולא יוכל לקבל טיפול רפואי מחשש שעל-ידי כך אפשר יהיה לאתר אותו ולעצור אותו. זו הייתה אחת הנקודות שדנו בה ואושרה.

אמרתי בתחילת דבריי שלדעתי משרד העבודה עשה צעד בנושא הזה, אולי גם בשיתוף משרד הבריאות, ויהיו כנראה עוד הרבה בעיות שיתעוררו ונצטרך לתת עליהן את הדעת. אני לא מאמין שהיום נוכל לפתור את כל הבעיות שיכולות להתעורר. יש את האוניברסיטה של החיים ויש את האוניברסיטה האקדמאית, אבל החיים יכריחו אותנו לתקן פה ושם כדי לסגור את הפרצות. אנחנו מנסים כאן באיזושהי צורה להיטיב עם העובדים הזרים במדינת ישראל כדי לתת להם טיפול רפואי, והטיפול הוא לא מינימלי אלא כמעט מקסימלי והוגן וזאת כדי שישראל תישאר במסגרת המדינות היותר מתקדמות, היותר הומניות והיותר מתחשבות בעובדים הזרים בנושא הזה.

משה טראויג:			יש עוד שני נושאים שלא נגעו בהם כמו ביטוח 
 				שיניים ואני לא בטוח שזה מכוסה וכך גם לגבי השתתפות בתשלום התרופות.  אני מקבל מרשם, אני הולך לבית מרקחת ומשלם השתתפות עצמית. העובד יקבל מרשם, ומי ישלם את ההשתתפות העצמית, העובד או המעביד? הוא לא ישלם, הוא לא יקבל תרופה.

שרון דונסקי:			בפוליסות שהוגשו ורובן כבר הוגשו וחלק בתהליך 
 				סופי יש מענה. קודם כל, לגבי השתתפות עצמית, וזה נכון גם לגבי תרופות, זה הכל לפי מה שנקבע בתוספת השנייה והשלישית לסל הבריאות. מה שלא נקבע שם, חברת הביטוח לא רשאית לגבות תוספת של השתתפות עצמית.

אם עובד חלה ולצורך העניין המעביד החליט לפטר אותו, לעניין הביטוח הרפואי יש תקופה של הסתגלות ובה הוא כן יכול לקבל את הטיפול הרפואי גם לכאורה כשהוא לא מועסק על-ידי אותו מעסיק.

היו"ר דוד טל:			מה בקשר לתרופות?

שרון דונסקי:			לפי התוספת השנייה והשלישית.

משה טראויג:			לגבי השיעור. יש פה תיאור מצב שבו יש אפליה 
 				לטובה של העובד הזר לעומת העובד הישראלי. עובד ישראלי משלם מס בריאות בגובה 4.8 אחוז ולא יותר מחמש פעמים בשנה. כאן מדובר לראשונה בצעד הפוך – ונכון בלשון החוק כתוב שהמעביד יסדיר ביטוח רפואי – להבדיל מנושאים אחרים ניסיון להשוואה בין פועל זר לבין פועל ישראלי במישורים של השכר, של התנאים וכולי. יש פה הפרדה בין העובד הזר לעובד הישראלי במונחים של נשיאה בעלות.

לא ברור לי עוד הרציונאל, גם לא ברור לי החלוקה בין עובד זר סיעודי לעובד זר שאיננו סיעודי.

היו"ר דוד טל:			הסבירו לך.

משה טראויג:			נכון, אבל אני לא מקבל. יש עובד זר באשר הוא 
 				עובד זר.

ליאורה עופרי:			לגבי ההבדל בין השליש והמחצית ומדוע השוני. 
 				יש התייחסות בחוק לגבי סמכות שר העבודה לגבי עובדים סיעודיים והחוק מתיר לו התייחסות שונה לעובד הזר הסיעודי. זאת אומרת, המדיניות מתחילה כבר מחקיקת החוק ולכן השוני במהות.

לגבי מגורים הולמים, לפי המצב של אותם מעבידים כמו קבלנים וחקלאים שמחזיקים מספר עובדים, הם אינם מלינים את העובדים שלהם בביתם ולכן הם רשאים לגבות למשל סכום של 300 שקלים. לעומת זאת מעביד סיעודי רשאי לגבות רק את המחצית של הסכום משום הוא לא צריך לספק מגורים מחוץ לבית מאחר שאותו עובד מתגורר בביתו.

היו"ר דוד טל:			זה בהחלט מקובל עלי.

מיכל פינצ'וק:			בנוגע לנושא מסירת מידע. צריך שהפוליסה 
 				תתורגם לשפתו של העובד הזר.

ליאורה עופרי:			אין לנו התנגדות שהפוליסה תהיה בשפת העובד 
 				הזר ושהיא תימסר לו.

היו"ר דוד טל:			אפשר להוסיף את זה.

ליאורה עופרי:			אני חושבת שלא ראוי שייעשה תיקון בתקנות 
 				אלא בחוק משום שהחוק בסעיף 1(ג) מתייחס לחוזה העבודה בכתב בשפה שהעובד הזר מבין ומסר לעובד הזר העתק ממנו. זהו תיקון שלדעתי ראוי שיהיה בחוק. המעביד הסדיר על חשבונו לעובד הזר ביטוח רפואי וראוי שאותו דבר יהיה שם, שזה יהיה בשפה של העובד הזר.

שי סומך:			לדעתי זה יכול להיות גם בתקנות.

ליאורה עופרי:			על דעת היועץ המשפטי שלנו פנינו אתמול למשרד 
 				האוצר במסגרת תיקוני חקיקה בחוק ההסדרים במשק וביקשנו שזה ייכנס לתיקון החוק.

היו"ר דוד טל:			אני יודע איך המשרדים עובדים וזה ייקח עוד 
 				הרבה זמן עד שזה יגיע לכאן, לכן אני רוצה לסגור את זה כאן בתקנות. אני לא אתנגד להוריד את זה מהתקנות אם תוכיחו לנו שהחוק תוקן. כרגע אנחנו מכניסים את זה לתקנות ואני מסמיך את היועצת המשפטית של הוועדה להוסיף את זה בתקנות ומי שירצה יקבל ממנה את הנוסח הסופי.

מיכל פינצ'וק:			לגבי סך כל הניכויים בסעיף 3. למה יש בעיה עם 
 				העובדה שסך כל הניכויים לא יעלה על 25 אחוזים משכרו החודשי של העובד הזר? 25 אחוזים נראה לנו סכום גבוה.

היו"ר דוד טל:			זה לא תלוש מהמציאות אלא זה בא מאיזשהו 
 				מקום. מחוק הגנת השכר.

מיכל פינצ'וק:			התחושה שלנו ש25- אחוזים זה סכום גבוה.

היו"ר דוד טל:			אני לא עובד לפי תחושות. אני אהיה מוכן להאזין 
 				לך אם תבואי אלי עם מספרים.
אני יודע שיהיו פה הרבה דברים שיצטרכו לשנות. גבירתי יחד עם האגודה לזכויות האזרח תעשה שיעורי בית עד סוף שנה הבאה ותעלו את הטעון תיקון. יכול להיות שהתאחדות הקבלנים תלמד מהחיים עוד הרבה דברים ותעביר לשולחן הזה. כל מי שייתקל בבעיה כזו או אחרת וישכנע את הוועדה שיש לתקן אותה, בחפץ לב אני אתקן את מה שצריך לתקן.

כרגע אנחנו מוגבלים בזמן ואני לא רואה דברים שהם קיצוניים. מאחר שאני לא רואה דברים שיכולים למנוע אותנו מלאשר את התקנות, אני רוצה לאשר את התקנות הללו.

משה טראויג:			מה בקשר להפרדה בין עובד ישראלי לעובד זר 
 				בנושא הבריאות? למה עובד ישראלי צריך לשאת במאה אחוז מביטוח הבריאות שלו ועובד זר צריך לשאת רק בשליש או מחצית?

היו"ר דוד טל:			אתה עצמך דיברת פעם אחת כך ופעם אחת 
 				אחרת.

משה טראויג:			לא. הדברים שלי הם עקביים לחלוטין. למה עובד 
 				ישראלי שעובד בישראל ורוצה לבטח את בריאותו צריך לשאת במלוא העלות? למה עובד זר שמגיע לעבוד בישראל ומקבל את זכויות הישראלי בישראל צריך לשאת רק בשליש או במחצית?

היו"ר דוד טל:			מי שמשתכר מאה אלף שקלים או מאתיים אלף 
 				שקלים לא משלם את מלוא העלות ולא משלם 4,8 אחוז מהסכום אותו הוא משתכר וגם זה עיוות ולא צודק אבסולוטית.

רבותיי, אני מאשר את התקנות הללו כפי שהן. אנחנו מאשרים את התקנות לשנה בלבד ובעוד שנה נשוב לכאן ונתקן את כל הדברים שטעונים תיקון, גם לגבי השיעור, הסכום הנקוב ודברים אחרים שיתעוררו במידה שיתעוררו.

כאמור, אני מסמיך את היועצת המשפטית של הוועדה להוסיף לסעיף 5 את הנושא של שפת העובד.

התקנות מאושרות.

תודה רבה.





הישיבה ננעלה בשעה 10:30






